[pic] | COMISIA COMUNITĂŢILOR EUROPENE |

Bruxelles, 22.6.2007

COM(2007) 356 final

2007/0122 (CNS)

Propunere de

REGULAMENT AL CONSILIULUI

de stabilire a întreprinderii comune ENIAC

(prezentată de Comisie) {SEC(2007) 851}{SEC(2007) 852}

EXPUNERE DE MOTIVE

CONTEXTUL PROPUNERII |

Motivele şi obiectivele propunerii Nanoelectronica este o tehnologie strategică pentru Europa, care va avea un impact important asupra competitivităţii şi creşterii industriale. Nanoelectronica stă la baza dezvoltării viitoare a unor sectoare importante de producţie de înaltă tehnologie, care sunt esenţiale pentru industria Uniunii Europene şi care reprezintă o investiţie în cercetare şi dezvoltare de aproximativ 20 de miliarde de euro pe an. Aceste sectoare reprezintă motorul inovaţiei şi creşterii, fiind cruciale pentru competitivitatea viitoare a UE şi pentru dezvoltarea sa socială. Valoarea medie a componentelor electronice ale produselor inovatoare este în creştere, aducându-le funcţionalităţi noi şi mai inteligente. UE riscă să se confrunte cu o pierdere constantă a competitivităţii în domeniul nanoelectronicii din cauza fragmentării activităţilor de cercetare, a complexităţii tehnologice din ce în ce mai ridicate şi a presiunilor concurenţiale exercitate de alte regiuni ale lumii. Astfel, se pot pierde nu numai oportunităţile pe termen scurt în ceea ce priveşte noile produse şi servicii, ci şi capacitatea de inovare în sectoarele cu cel mai mare potenţial de creare a valorii şi de creştere pe termen lung. Investiţiile în cercetare sunt necesare, de asemenea, pentru a răspunde provocărilor tehnologice şi pentru a „hrăni” şi păstra cei mai buni cercetători. Programul specific „Cooperare”[1] de punere în aplicare a celui de-al şaptelea Program-cadru (2007 – 2013) al Comunităţii Europene pentru activităţi de cercetare, dezvoltare tehnologică şi activităţi demonstrative prezintă iniţiativele tehnologice comune (ITC) ca fiind un nou mod de lansare a parteneriatelor dintre sectorul public şi cel privat în domeniul cercetării la nivel european. ITC sunt o expresie a puternicului angajament al UE în ceea ce priveşte coordonarea activităţilor în domeniul cercetării. Obiectivele acestui demers sunt: realizarea unei abordări strategice mai articulate prin sprijinirea agendelor de cercetare comune ambiţioase în domenii esenţiale pentru competitivitate şi creştere, reunirea şi coordonarea, la nivelul UE, a unei mase critice de activităţi de cercetare, bazate pe toate sursele de investiţii în cercetare şi dezvoltare, publice sau private, şi asocierea mai strânsă dintre cercetare şi inovaţie, contribuind astfel la realizarea Spaţiului de Cercetare European şi la atingerea obiectivelor legate de competitivitatea europeană. Programul specific „Cooperare” identifică nanoelectronica ca fiind unul dintre domeniile în care o ITC ar putea avea o importanţă deosebită. ITC au în primul rând la bază platformele tehnologice europene (PTE). Un număr limitat de PTE au atins o dezvoltare şi un domeniu de aplicabilitate atât de importante încât necesită o mobilizare semnificativă a resurselor publice şi private în vederea punerii în aplicare a elementelor importante cuprinse în agendele de cercetare strategică aferente. ITC sunt propuse ca un răspuns eficient la necesităţile acestor platforme tehnologice. Obiectivul prezentei propuneri este înfiinţarea unei întreprinderi comune în vederea punerii în aplicare a unei ITC în domeniul nanoelectronicii (ITC ENIAC). ITC ENIAC îşi propune să creeze un program european unic de cercetare şi dezvoltare (C&D), care să sprijine economia UE în efortul de a deveni lider mondial în domeniul nanoelectronicii. Această ITC va combina, pentru prima dată, un volum important de resurse naţionale, comunitare şi private într-un cadru juridic coerent, flexibil şi eficient; de asemenea, va impulsiona investiţiile europene în C&D prin stimularea actorilor din mediul privat, precum şi prin încurajarea statelor membre să îşi mărească cheltuielile în C&D. Contextul general Dimensiunea lanţului comercial în domeniul nanoelectronicii (şi anume nu numai producătorii, ci şi un amplu sistem de industrii conexe, precum furnizorii de echipamente şi materiale, proiectanţii etc.) reprezintă în prezent aproape 1% din PIB-ul mondial şi înregistrează o intensă creştere anuală medie (aproximativ 15%). Cu toate acestea, industriile pe care le influenţează (precum telecomunicaţiile, produsele de consum şi educaţia, serviciile multimedia, transporturile, asistenţa medicală, securitatea/siguranţa, protecţia mediului) reprezintă în total o cifră net superioară (estimată la aproximativ 5 000 de miliarde de euro). O iniţiativă eficientă la nivel european ar avea, fără îndoială, un impact semnificativ datorită efectului de stimulare al acestei tehnologii instrumentale. Sectorul nanoelectronicii creează, totodată, un număr important de locuri de muncă cu înaltă calificare şi contribuie la o dezvoltare durabilă. Europa are potenţialul de a deveni lider mondial, dar poziţia sa riscă să fie ameninţată de Asia şi Statele Unite dacă nu sporeşte investiţiile pentru a-şi extinde producţia în vederea dezvoltării unor noi generaţii de circuite integrate. În decursul ultimului deceniu, programele europene de cercetare şi Eureka au depus eforturi considerabile pentru a aduce cercetarea şi producţia în domeniul micro/nanoelectronicii din Europa la nivelul concurenţilor mondiali. Ţinând seama de costurile importante şi de numărul redus de resurse disponibile, o abordare coordonată a diverşilor actori implicaţi va permite industriilor europene să îşi menţină poziţia în prim-plan. Este important ca cele mai bune sinergii în ceea ce priveşte obiectivele ştiinţifice şi priorităţile de finanţare să fie realizate la nivelul cercetării şi dezvoltării europene, pentru a îndeplini în mod eficient obiectivele viitoare ale exploatării industriale şi pentru a obţine avantaje maxime pentru cetăţeni. |

Dispoziţiile în vigoare în domeniul propunerii Nu există dispoziţii în vigoare în domeniul propunerii. |

Coerenţa cu celelalte politici şi obiective ale Uniunii Cel de-al şaptelea Program-cadru (PC7) reprezintă un important punct de plecare pentru Europa şi reflectă convingerea comună că, pentru a deveni o economie competitivă şi dinamică bazată pe cunoaştere, Europa trebuie să îşi dubleze eforturile de a spori şi de a obţine rezultate mai bune în urma investiţiilor în domeniul C&D. Este necesară, în special, o abordare strategică mai articulată, precum şi reunirea unui volum important de activităţi de cercetare în domenii-cheie, o mai bună coordonare a cercetării şi o mai strânsă asociere între cercetare şi inovaţie. Punerea în aplicare a acestei ITC va contribui în mod direct la realizarea obiectivului competitivităţii de la Lisabona, precum şi a obiectivelor de la Barcelona privind cheltuielile pentru cercetare. De asemenea, rezultatele ITC ENIAC în domenii-cheie vor contribui, în mod indirect, şi la alte politici comunitare, precum protecţia mediului (monitorizare şi gestionare), transporturi (siguranţă), energie (gestionare şi control), asistenţa medicală (metodologii şi instrumente). ITC ENIAC va aborda în mod direct eventualele riscuri pentru sănătatea publică, mediu şi consumatori, în conformitate cu politicile comunitare în aceste domenii. În plan mai concret, acţiunea europeană „Nanoştiinţe şi nanotehnolgii: un plan de acţiune pentru Europa 2005-2009” [COM(2005) 243] şi activitatea Comitetului ştiinţific pentru riscuri sanitare emergente şi noi (CSRSEN) asigură cadrul de funcţionare a ITC ENIAC. Întreprinderea comună ENIAC este responsabilă de gestionarea unui program de cercetare, dezvoltare şi inovare de interes european, care va fi considerat ca proiect de interes european comun în sensul articolului 87 alineatul (3) litera (b) din tratat. Iniţiativa propusă face parte dintr-o amplă şi ambiţioasă strategie comunitară care vizează reducerea decalajelor în materie de inovare şi care include, printre altele, propunerea de înfiinţare a Institutului European pentru Tehnologie (IET). |

CONSULTAREA PăRţILOR INTERESATE şI EVALUAREA IMPACTULUI |

Consultarea părţilor interesate |

Metode de consultare, principalele sectoare vizate şi profilul general al respondenţilor Numeroase consultări ale Comisiei au avut loc cu părţile interesate din domeniul nanoelectronicii după înfiinţarea platformei tehnologice ENIAC în iunie 2004 şi a diverselor sale grupuri de lucru, precum şi cu autorităţile publice naţionale reprezentate în cadrul „grupului oglindă”, care reuneşte reprezentanţi din 21 de state membre şi ţări asociate. Aceste grupuri s-au reunit în mod regulat în decursul ultimilor doi ani. Subiectele relevante pentru această întreprindere comună, precum agenda de cercetare strategică, guvernanţa şi aspectele legate de funcţionare au fost prezentate şi discutate în cadrul unor evenimente publice importante precum reuniunile semestriale ale forumului ENIAC, conferinţa pe tema tehnologiilor societăţii informaţionale IST-2006 (Helsinki) şi prezentările publice ale agendei de cercetare strategică din septembrie 2005 şi 2006. Un consultant independent a fost implicat în mai multe reuniuni ad hoc cu părţile interesate pentru a evalua impactul potenţial al iniţiativei, în special în ceea ce priveşte obiectivele politicii şi creşterea eficienţei. În ceea ce priveşte evaluările economice, consultarea s-a bazat în principal pe date de piaţă, în special pe un studiu, publicat în decembrie 2005, care prezenta o imagine detaliată a eficienţei activităţilor de C&D în vederea creşterii competitivităţii industriei europene în sectorul nanoelectronicii în raport cu tendinţele şi programele mondiale. În decembrie 2006, un consultant independent a primit sarcina de a calcula potenţialul impact economic al iniţiativei. |

Sinteza răspunsurilor şi modul în care acestea au fost luate în considerare Implicarea permanentă a diverselor părţi interesate în procesul de elaborare a iniţiativei a permis validarea ipotezelor prezentate, precum şi obţinerea de observaţii şi sugestii şi luarea lor în considerare în elaborarea propunerii. |

Obţinerea şi utilizarea expertizei |

Domenii ştiinţifice/de expertiză vizate În elaborarea agendei de cercetare strategică au fost implicaţi experţi în C&D în domeniul nanoelectronicii. |

Metodologia utilizată Experţii s-au reunit în cadrul unor ateliere specializate şi şi-au prezentat activitatea cu ocazia unor conferinţe publice. |

Principalele organizaţii consultate/principalii experţi consultaţi Au fost consultate principalele societăţi europene de semiconductoare, furnizorii şi utilizatorii acestora, precum şi cele mai importante organizaţii de cercetare independente din Europa. |

Sinteza avizelor primite şi utilizate Nu a fost menţionată existenţa unor posibile riscuri grave cu consecinţe ireversibile. |

Evaluarea impactului Regulamentul propus a făcut obiectul unui studiu de impact al Comisiei (anexat la propunere). Din respectivul studiu reiese că ITC ENIAC va permite (a) partajarea costurilor în creştere ale activităţilor şi infrastructurilor de C&D, pentru a menţine Europa la standardele concurenţei internaţionale, (b) preluarea unei poziţii de lider în diversificarea aplicaţiilor tehnologiilor semiconductoarelor şi aplicarea acestora în cadrul unor pieţe inovatoare alternative, (c) gestionarea celor mai inovatoare descoperiri în proiectarea electronică, pentru a elimina decalajul din ce în ce mai mare între ceea ce este realizabil din punct de vedere tehnologic şi ceea ce poate fi proiectat şi testat din punct de vedere economic şi (d) asigurarea unor instrumente eficiente şi eficace care să sprijine IMM europene în procesul de inovare. De asemenea, ITC are un mai puternic efect de mobilizare a eforturilor în domeniul C&D (naţionale şi private) la nivelul contribuţiei comunitare şi oferă un cadru mai eficient şi mai fiabil pentru cercetare, dezvoltare şi inovaţie, fapt care înlătură incertitudinile bugetare, simplifică procedurile şi scurtează timpul de contractare în raport cu opţiunea de bază. Acest lucru va avea drept consecinţă extinderea participării şi creşterea numărului de noi parteneri în activităţile de cercetare şi dezvoltare. Un alt avantaj este faptul că fondurile naţionale cheltuite prin ITC ENIAC vor fi alocate prin proceduri şi planuri de lucru europene comune, obţinându-se astfel un efect similar celui al finanţărilor comunitare şi net superior celui din opţiunea de bază. |

ELEMENTELE JURIDICE ALE PROPUNERII |

Rezumatul acţiunii propuse Propunerea constă într-un regulament al Consiliului de stabilire a întreprinderii comune ENIAC. |

Temeiul juridic Temeiul juridic al propunerii este articolul 171 din Tratatul de instituire a Comunităţii Europene. Întreprinderea comună va fi un organism comunitar, iar execuţia bugetului său face obiectul descărcării de gestiune de către Parlamentul European[2], ţinând totuşi seama de caracteristicile care rezultă din natura ITC ca parteneriat dintre sectorul public şi cel privat şi, în special, de contribuţia sectorului privat. |

Principiul subsidiarităţii Principiul subsidiarităţii se aplică în măsura în care propunerea nu este de competenţa exclusivă a Comunităţii. |

Obiectivele propunerii nu pot fi realizate în mod satisfăcător de statele membre din următorul (următoarele) motiv(e). |

În faţa principalelor provocări cu care se confruntă industria şi economia europeană, peisajul european al cercetării este fragmentat şi incapabil să ofere un răspuns convingător. La nivel naţional coexistă mai multe programe de finanţare. În unele ţări, activităţile de cercetare relevante în domeniul nanoelectronicii sunt dispersate în mai multe programe (uneori fără nicio legătură unele cu altele), în timp ce în altele nu se poate stabili dacă există activităţi relevante în acest domeniu. Diverse ţări oferă o finanţare suplimentară prin intermediul programului interguvernamental Eureka. În prezent, această situaţie fragmentată din Europa este ineficientă şi nerentabilă. În lipsa unui program coerent şi bine orientat, activităţile europene de cercetare în domeniul nanoelectronicii vor continua în mod dispersat şi nestructurat. Progresele vor fi încetinite din cauza necoordonării obiectivelor industriale de C&D, a duplicării eforturilor, a birocraţiei inutile şi a unei utilizări neeficiente a fondurilor limitate de cercetare. Prin urmare, o acţiune individuală a statelor membre nu este soluţia ideală pentru a răspunde enormelor provocări din domeniul nanoelectronicii. În anii ce urmează, niciun mecanism individual existent nu va fi capabil să atragă toate competenţele şi mijloacele financiare necesare pentru obţinerea unei poziţii de lider în cursa competitivă mondială. Este necesar un parteneriat puternic între sectorul public şi cel privat pentru a regrupa mijloacele financiare şi tehnice indispensabile unei gestionări adecvate a complexităţii ritmului din ce în ce mai rapid al inovării în acest sector. |

Acţiunea Comunităţii va realiza mai bine obiectivele propunerii din următorul (următoarele) motiv(e). |

Crearea unei mase critice, graţie unor contribuţii importante din partea industriei şi a statelor membre în cadrul unei iniţiative comune. ITC ar trebui să devină un centru de gravitaţie pentru Europa şi un pol pentru interacţiunile externe. Mobilizarea resurselor, datorită efectului de pârghie exercitat de resursele UE asupra fondurilor naţionale şi private. Experimentarea unui nou instrument pentru cercetarea industrială, capabil să aducă o contribuţie concretă la strategia de la Lisabona şi la obiectivele de la Barcelona prin crearea unei sinergii între fondurile comunitare, naţionale şi private. În cazul unei reuşite, acest nou instrument ar putea fi pus în practică şi în alte domenii care necesită un parteneriat dintre sectorul public şi cel privat. „Comunitarizarea” unei părţi din cercetarea finanţată la nivel naţional, aducând astfel o contribuţie importantă la dezvoltarea Spaţiului de Cercetare European. Minimizarea riscurilor, UE menţinându-şi controlul asupra contribuţiei sale astfel încât să asigure un risc financiar minim. O aplicare eficientă din punct de vedere al raportului calitate-preţ, în care ITC are o infrastructură administrativă uşoară, finanţată şi de către industrie, rezervându-şi numai capacităţi decizionale şi financiare. |

Efectul de orientare a agendelor de C&D într-un mod mai eficient decât prin actualele programe naţionale dispersate şi grupuri Eureka organizate de jos în sus. Această propunere va contribui la crearea unui Spaţiu de Cercetare European (SCE) în domeniul nanoelectronicii. O flexibilitate sporită prin asigurarea unui mecanism care să permită mobilizarea statelor membre pregătite să acţioneze în direcţia unor obiective comune, într-un mod flexibil, în funcţie de resursele disponibile, adaptându-se rapid la necesităţile din ce în ce mai mari ale domeniului şi contribuind astfel la crearea unei mase critice pentru cercetarea în domeniul nanoelectronicii din Europa. Integrarea eforturilor naţionale prin urmărirea unor obiective stabilite la nivel european în cadrul agendei strategice de cercetare a platformei tehnologice relevante şi selectarea unor proiecte de C&D conform unui proces european comun şi unic, şi conform unor criterii publicate din timp. Efectul de pârghie realizat prin acordarea de stimulente industriei şi statelor membre, care vor atrage un sprijin naţional suplimentar şi vor mobiliza finanţări suplimentare din partea industriei. Acest lucru va contribui în mod direct la realizarea obiectivelor de la Barcelona. Eficienţa programului, prin combinarea punctelor forte ale programelor transnaţionale (Eureka) şi europene, găsind în acelaşi timp soluţii pentru punctele slabe, pentru a evita, în special, apariţia unor incertitudini la nivelul bugetelor naţionale (în raport cu Eureka) şi dublarea procedurilor de evaluare şi monitorizare. Adoptarea unor proceduri comune ar trebui să conducă la o scurtare a termenului de contractare, evitându-se astfel birocraţia inutilă pentru participanţi. Eficienţa economică, prin reducerea termenului de demarare a proiectelor, ceea ce permite o executare rapidă a acestora de către industrie şi, implicit, o accelerare a procesului de valorificare pe piaţă a rezultatelor cercetărilor. O dezvoltare mai rapidă a produselor, mai puţine oportunităţi de piaţă pierdute şi o productivitate mai ridicată ar aduce avantaje enorme pentru societăţi într-un moment în care sfera de acţiune se restrânge încontinuu. Impactul economic, prin realizarea obiectivelor tehnologice (poziţia de lider în domeniul nanoelectronicii), prin aplicarea unor proceduri mai simple şi mai eficiente (cheltuieli generale mai mici pentru participanţi şi o concentrare mai mare a resurselor destinate cercetării) şi prin scurtarea termenului de contractare (o mai bună competitivitate şi creşterea numărului de locuri de muncă). |

O abordare sigură, integrată şi responsabilă, prin reunirea tuturor părţilor interesate, fapt care va conduce la o abordare directă a oricăror riscuri pe care evoluţia le-ar putea avea pentru sănătatea publică, siguranţă, mediu şi consumatori. ITC ENIAC va permite alinierea a sute de milioane de euro din fonduri naţionale la agenda de cercetare strategică convenită de comun acord şi la propria strategie a Comisiei. De asemenea, va oferi Comisiei, spre deosebire de momentul actual, o voce puternică în ceea ce priveşte modul şi locul în care sunt cheltuite aceste fonduri naţionale. Activitatea care va fi întreprinsă în cadrul ITC nu ar trebui considerată ca un simplu transfer al activităţilor Eureka sub auspiciile unui organism oarecare. Această activitate reprezintă mai degrabă un parteneriat complet între toate părţile interesate (CE, statele membre şi industrie/organismele de cercetare), orientat către o integrare veritabilă şi progresivă la nivel european, dar exercitând în acelaşi timp o nouă formă de guvernanţă care permite o simplificare a procedurilor birocratice. |

Prin urmare, propunerea respectă principiul subsidiarităţii. |

Principiul proporţionalităţii Propunerea respectă principiul proporţionalităţii din următoarele motive: |

Întreprinderea comună propusă este singura opţiune simplă care răspunde criteriilor şi cerinţelor aferente îndeplinirii obiectivelor acţiunii. Este o structură durabilă, cu personalitate juridică, care oferă un cadru juridic clar pentru colaborarea şi participarea actorilor din domeniul cercetării şi dezvoltării, a autorităţilor naţionale şi a Comunităţii la un parteneriat dintre sectorul public şi cel privat. |

Participarea tuturor părţilor interesate are o importanţă capitală. Având în vedere faptul că iniţiativa se axează pe obiective industriale care au un rol esenţial pentru competitivitatea economică, este necesară participarea industriei pentru a contribui la stabilirea priorităţilor în domeniul politicilor de cercetare şi inovare. Este necesară implicarea statelor membre în vederea mobilizării finanţărilor naţionale, care constituie componenta esenţială a eforturilor publice în materie de C&D în acest domeniu. În final, Comunitatea are un rol fundamental în conducerea procesului de integrare prin armonizarea intereselor diferite ale partenerilor şi prin asigurarea unei monitorizări adecvate a contribuţiilor financiare comunitare. Acţiunea propusă va realiza integrarea necesară la nivelul UE, oferind în acelaşi timp flexibilitate pentru participarea statelor membre. Se vor menţine la nivel naţional cât mai multe decizii, precum cele privind angajamentele financiare pentru cereri de propuneri şi utilizarea, ori de câte ori este posibil, a procedurilor naţionale de încheiere a acordurilor de subvenţionare, de procesare a cererilor de decont, a plăţilor şi a auditurilor. Datorită aplicării procedurilor existente la nivel naţional, întreprinderea comună va stabili o structură simplă pentru procesele de luare a deciziilor şi pentru operaţiunile financiare şi administrative. Această punere în aplicare nu afectează funcţionarea administraţiilor naţionale, utilizează modele de contracte cu care actorii din domeniul cercetării şi dezvoltării sunt deja familiarizaţi şi este deosebit de rentabilă: costurile de funcţionare prevăzute se situează sub nivelul de 1,5% din costurile totale ale activităţilor de cercetare şi dezvoltare lansate în cadrul întreprinderii comune. |

Alegerea instrumentelor |

Instrumente propuse: regulament. |

Alte mijloace nu ar fi adecvate din următorul (următoarele) motiv(e). Pentru crearea unei întreprinderi la care să participe Comunitatea este necesar un regulament al Consiliului. |

IMPLICAţII BUGETARE |

Evaluarea bugetară indică un nivel maxim al cheltuielilor comunitare de 450 milioane EUR în perioada iniţială a întreprinderii comune ENIAC (până în 2017), sumă care ar trebui totuşi angajată înainte de 31 decembrie 2013, data de închidere a bugetului PC7. Pentru 2008, suma iniţială care trebuie angajată este de 42,5 milioane EUR. |

INFORMAţII SUPLIMENTARE |

Simplificare |

Propunerea prevede simplificarea procedurilor administrative pentru autorităţile publice (ale Uniunii Europene sau naţionale), precum şi simplificarea procedurilor administrative pentru părţile private. |

Spre deosebire de actualele dispoziţii de finanţare transnaţionale ale Eureka, procedurile întreprinderii comune: o vor înlătura incertitudinea bugetară, autorităţile naţionale asumându-şi angajamente oficiale prin acest regulament; o vor elimina dublarea procedurilor de evaluare şi monitorizare, care sunt în prezent aplicate în mod diferit la nivel naţional; o vor scurta termenele de contractare; o vor elimina birocraţia inutilă pentru participanţi. |

Aceste simplificări vor avea impact asupra părţilor interesate din domeniul cercetării: o timpul alocat şi costurile suportate de solicitanţi pentru pregătirea propunerilor se vor reduce în mod semnificativ în comparaţie cu dispoziţiile de aplicare actuale ale Eureka; o în afară de aceasta, neprimind fonduri naţionale, o parte din propuneri rămân fără succes şi se pierd, ceea ce nu se va mai întâmpla în cadrul sistemului ITC. o se pot realiza economii suplimentare prin simplificarea procedurilor de raportare care se vor aplica în decursul executării proiectelor; în cadrul ITC, proiectele nu vor mai urma proceduri naţionale diferite ca în cazul Eureka, ci vor utiliza o procedură unică. |

1. 2007/0122 (CNS)

Propunere de

REGULAMENT AL CONSILIULUI

de stabilire a întreprinderii comune ENIAC

CONSILIUL UNIUNII EUROPENE,

având în vedere Tratatul de instituire a Comunităţii Europene, în special articolele 171 şi 172,

având în vedere propunerea Comisiei[3],

având în vedere avizul Parlamentului European[4],

având în vedere avizul Comitetului Economic şi Social European[5],

întrucât:

(1) Decizia nr. 1982/2006/CE a Parlamentului European şi a Consiliului din 18 decembrie 2006 privind cel de-al şaptelea Program-cadru al Comunităţii Europene pentru cercetare, dezvoltare tehnologică şi activităţi demonstrative (2007-2013)[6], denumit în continuare „cel de-al şaptelea Program-cadru”, prevede o contribuţie a Comunităţii la stabilirea de parteneriate pe termen lung între sectorul public şi cel privat sub formă de iniţiative tehnologice comune (ITC) care să fie puse în aplicare de întreprinderi comune în sensul articolului 171 din tratat. Aceste ITC sunt rezultatul activităţii platformelor tehnologice europene, deja instituite în cadrul celui de-al şaselea Program-cadru, şi acoperă anumite aspecte ale cercetării în domeniul fiecăreia. Ele trebuie să combine investiţiile sectorului privat şi fondurile publice europene, inclusiv fondurile în cadrul celui de-al şaptelea Program-cadru.

(2) Decizia nr. 971/2006/CE a Consiliului din 19 decembrie 2006 privind programul specific „Cooperare” de punere în aplicare a celui de-al şaptelea Program-cadru al Comunităţii Europene pentru cercetare, dezvoltare tehnologică şi activităţi demonstrative (2007-2013)[7] subliniază necesitatea unor parteneriate paneuropene ambiţioase între sectorul public şi cel privat pentru accelerarea dezvoltării de tehnologii fundamentale prin intermediul unor acţiuni ample de cercetare la nivel comunitar, inclusiv, în special, prin ITC.

(3) Strategia de la Lisabona pentru creştere şi ocupare a forţei de muncă subliniază necesitatea dezvoltării unor condiţii favorabile investiţiilor în domeniul cunoaşterii şi inovaţiei din Comunitate, pentru a stimula competitivitatea, creşterea economică şi ocuparea forţei de muncă.

(4) În concluziile sale din 25 şi 26 noiembrie 2004, Consiliul a încurajat Comisia să continue elaborarea conceptelor de platforme tehnologice şi de ITC. Consiliul a subliniat, de asemenea, faptul că astfel de iniţiative ar putea contribui la coordonarea tuturor eforturilor comunitare de cercetare, în vederea dezvoltării unor sinergii cu activităţile întreprinse în cadrul programelor existente precum EUREKA, ţinând seama de importanta lor contribuţie în domeniul cercetării şi dezvoltării (denumit în continuare „C&D”).

(5) Societăţile europene şi alte organizaţii de cercetare şi dezvoltare active în domeniul nanoelectronicii au preluat iniţiativa stabilirii platformei tehnologice europene privind nanoelectronica (denumită în continuare „platforma tehnologică ENIAC”) în cadrul celui de-al şaselea Program-cadru. Platforma tehnologică ENIAC a dezvoltat o agendă de cercetare strategică bazată pe consultarea extensivă a părţilor interesate din sectorul public şi cel privat. Agenda de cercetare strategică a identificat priorităţile din domeniul nanoelectronicii şi a recomandat direcţiile care trebuie urmate pentru o ITC în acest sector.

(6) ITC privind sistemele informatice integrate vine ca răspuns la comunicările Comisiei din 6 aprilie 2005 privind „Crearea spaţiului de cercetare european (ERA) al cunoaşterii pentru creştere economică”[8] şi din 20 iulie 2005 „Acţiuni comune pentru creşterea economică şi ocuparea forţei de muncă: „Programul Comunitar Lisabona”[9], care propun o abordare nouă şi mai ambiţioasă a parteneriatelor la scară mare dintre sectorul public şi cel privat în domenii de interes major pentru competitivitatea europeană, identificate în cadrul dialogului cu industria.

(7) ITC privind nanoelectronica răspunde necesităţii de a susţine tehnologiile predominante ale informaţiei şi comunicării, astfel cum sunt descrise în raportul „ Spre o Europă inovatoare ” din ianuarie 2006. Acest raport recomandă, de asemenea, modelul iniţiativei tehnologice ENIAC pentru combinarea fondurilor naţionale şi comunitare în cadrul unei structuri juridice clar stabilite şi într-un mod armonizat şi sincronizat.

(8) ITC privind nanoelectronica ar trebui să creeze un parteneriat durabil între sectorul public şi cel privat şi să sporească şi să stimuleze investiţiile publice în sectorul nanoelectronicii din Europa, care, în sensul prezentului regulament, include statele membre şi ţările asociate la cel de-al şaptelea Program-cadru. Această ITC privind nanoelectronica ar trebui să permită, de asemenea, o coordonare eficientă a Programului-cadru, a industriei, a programelor naţionale de C&D şi a programelor interguvernamentale de cercetare şi dezvoltare, precum şi o sinergie a resurselor şi fondurilor acestora, contribuind astfel la viitoarea consolidare economică, competitivitate şi dezvoltare durabilă a Europei. În final, obiectivele sale ar trebui să aibă ca scop încurajarea colaborării dintre toate părţile interesate precum industria, autorităţile naţionale, centrele universitare şi centrele de cercetare, prin concentrarea şi orientarea eforturilor de cercetare.

(9) ITC privind nanoelectronica ar trebui să stabilească o agendă de cercetare adoptată de comun acord (denumită în continuare „agendă de cercetare”), respectând îndeaproape recomandările agendei de cercetare strategică elaborate de platforma tehnologică ENIAC. Agenda de cercetare ar trebui să identifice şi să revizuiască priorităţile de cercetare, la intervale regulate, în vederea dezvoltării şi adoptării unor competenţe-cheie pentru nanoelectronică din diferite sectoare de aplicare, în scopul consolidării competitivităţii europene şi al facilitării apariţiei unor noi pieţe şi aplicaţii societale.

(10) ITC privind nanoelectronica ar trebui să urmărească două obiective care reprezintă o parte importantă din agenda de cercetare strategică a platformei tehnologice ENIAC: încurajarea progreselor în integrarea şi miniaturizarea dispozitivelor şi sporirea funcţionalităţii acestora. ITC privind nanoelectronica ar trebui să conducă la obţinerea de noi materiale, echipamente şi procese, la crearea de noi arhitecturi, procese de fabricare inovatoare, metode de concepţie revoluţionare şi noi metode de ambalare şi „sistematizare”. De asemenea, ar trebui să impulsioneze şi să fie impulsionată prin aplicaţii inovatoare de înaltă tehnologie în domeniul comunicării şi informaticii, al transporturilor, al asistenţei medicale şi al bunăstării, al gestionării energiei şi mediului, al securităţii şi siguranţei, precum şi al divertismentului.

(11) Ambiţia şi sfera obiectivelor declarate ale ITC privind nanoelectronica, amploarea resurselor financiare şi tehnice care trebuie mobilizate, precum şi necesitatea unei coordonări şi a unei sinergii eficiente a resurselor şi fondurilor impun luarea unei iniţiative la nivel comunitar. Prin urmare, este necesară crearea unei întreprinderi comune (denumită în continuare „întreprinderea comună ENIAC”), în temeiul articolului 171 din tratat, ca persoană juridică responsabilă de punerea în aplicare a ITC privind nanoelectronica. Pentru a asigura gestionarea adecvată a activităţilor de cercetare şi dezvoltare lansate în cadrul celui de-al şaptelea Program-cadru, întreprinderea comună ENIAC ar trebui creată pe o perioadă care să se încheie la 31 decembrie 2017, dar care să poată fi prelungită.

(12) Întreprinderea comună ENIAC ar trebui să fie un organism creat de Comunităţi, iar descărcarea de gestiune pentru execuţia bugetului său ar trebui să fie acordată de către Parlamentul European[10], la recomandarea Consiliului. Cu toate acestea, ar trebui să se ţină seama de caracteristicile legate de natura ITC ca parteneriat dintre sectorul public şi cel privat şi, în special, de contribuţia sectorului privat la buget.

(13) Întreprinderea comună ENIAC ar trebui să îşi îndeplinească obligaţiile care decurg din acordurile internaţionale. În acest scop, ar trebui să fie considerată organizaţie internaţională în sensul articolului 22 din Directiva 2004/17/CE a Parlamentului European şi a Consiliului din 31 martie 2004 de coordonare a procedurilor de atribuire a contractelor de achiziţii în sectoarele apei, energiei, transporturilor şi serviciilor poştale[11], precum şi în sensul articolului 15 din Directiva 2004/18/CE a Parlamentului European şi a Consiliului din 31 martie 2004 privind coordonarea procedurilor de atribuire a contractelor de achiziţii publice de lucrări, de bunuri şi de servicii[12].

(14) Obiectivele întreprinderii comune ENIAC ar trebui să fie urmărite prin punerea în comun a resurselor sectorului public şi ale celui privat, în scopul susţinerii activităţilor de C&D sub formă de proiecte. În acest scop, întreprinderea comună ENIAC ar trebui să poată organiza cereri competitive de propuneri pentru proiectele destinate să pună în aplicare anumite părţi din agenda de cercetare. Activităţile de C&D ar trebui să respecte principiile etice fundamentale aplicabile în temeiul celui de-al şaptelea Program-cadru.

(15) Întreprinderea comună ENIAC va asigura şi va promova o abordare sigură, integrată şi responsabilă a nanoelectronicii, care să respecte standardele ridicate de siguranţă deja aplicate în industria nanoelectronicii, precum şi politicile comunitare de sănătate publică, siguranţă, protecţie a mediului şi a consumatorilor[13],[14] şi acţiunea europeană „Nanoştiinţe şi nanotehnologii: un plan de acţiune pentru Europa 2005-2009”[15].

(16) Membrii fondatori ai întreprinderii comune ENIAC ar trebui să fie Comunitatea Europeană, [… statele membre… ] şi AENEAS, o asociaţie care reprezintă societăţile şi alte organizaţii de C&D active în domeniul nanoelectronicii din Europa. Întreprinderea comună ENIAC trebuie să fie deschisă aderării unor membri noi.

(17) Normele privind organizarea şi funcţionarea întreprinderii comune ENIAC trebuie prevăzute în statutul întreprinderii comune ENIAC.

(18) AENEAS a semnat o scrisoare de angajament pentru a contribui la înfiinţarea şi punerea în aplicare a întreprinderii comune ENIAC, în conformitate cu statutul acesteia.

(19) Activităţile de C&D ar trebui să fie parţial sprijinite din contribuţia Comunităţii la întreprinderea comună ENIAC.

(20) Finanţarea publică a activităţilor de C&D în urma cererilor competitive de propuneri publicate de întreprinderea comună ENIAC ar trebui să constea în contribuţiile financiare naţionale ale statelor membre ale ENIAC şi o contribuţie financiară din partea întreprinderii comune ENIAC. Contribuţia financiară a întreprinderii comune ENIAC ar trebui stabilită proporţional cu costurile de C&D suportate de participanţii la proiecte. Această proporţie trebuie să fie egală pentru toţi participanţii la proiectele din cadrul unei anumite cereri de propuneri.

(21) În perioada de existenţă a întreprinderii comune ENIAC, organizaţiile de C&D care participă la proiecte ar trebui să asigure resurse mai mari sau egale cu finanţarea publică totală pentru activităţile de C&D.

(22) Pentru a asigura condiţii stabile de angajare şi tratamentul egal al personalului, precum şi pentru a atrage un personal ştiinţific şi tehnic specializat de cel mai înalt nivel, Statutul funcţionarilor Comunităţilor Europene şi Regimul aplicabil celorlalţi agenţi ai Comunităţilor Europene ar trebui să se aplice întregului personal recrutat de întreprinderea comună ENIAC.

(23) Ţinând seama de faptul că întreprinderea comună ENIAC nu are un obiect economic, este necesar, pentru îndeplinirea sarcinilor sale, ca Protocolul privind privilegiile şi imunităţile Comunităţilor Europene să se aplice întreprinderii comune ENIAC şi personalului său.

(24) Ca organism cu personalitate juridică, întreprinderea comună ENIAC ar trebui să fie răspunzătoare pentru acţiunile sale. După caz, Curtea de Justiţie a Comunităţilor Europene ar trebui să aibă competenţa de a soluţiona eventualele litigii ce ar putea decurge din activităţile întreprinderii comune.

(25) Comisia şi întreprinderea comună ENIAC ar trebui să prezinte Consiliului şi Parlamentului European, la intervale regulate, rapoarte privind progresul întreprinderii comune ENIAC.

(26) Întreprinderea comună ENIAC ar trebui să adopte, sub rezerva acordului prealabil al Comisiei, norme financiare specifice, care să ţină seama de cerinţele specifice de funcţionare care pot rezulta, în special, din necesitatea de a combina fondurile comunitare cu cele naţionale pentru a sprijini în mod eficient şi prompt activităţile de C&D. Respectivele norme financiare ar trebui să se bazeze pe principiile prevăzute de Regulamentul (CE, Euratom) nr. 2343/2002 al Comisiei din 23 decembrie 2002 privind regulamentul financiar cadru pentru organismele menţionate la articolul 185 din Regulamentul (CE, Euratom) nr. 1605/2002 al Consiliului privind regulamentul financiar aplicabil bugetului general al Comunităţilor Europene[16].

(27) Ar trebui luate măsuri adecvate pentru a preveni neregulile şi fraudele, precum şi orice măsuri necesare pentru recuperarea fondurilor pierdute, plătite în mod necuvenit sau utilizate neadecvat în conformitate cu Regulamentul (CE, Euratom) nr. 2988/95 al Consiliului din 18 decembrie 1995 privind protecţia intereselor financiare ale Comunităţilor Europene[17], cu Regulamentul (CE, Euratom) nr. 2185/96 al Consiliului din 11 noiembrie 1996 privind controalele şi inspecţiile la faţa locului efectuate de Comisie în scopul protejării intereselor financiare ale Comunităţilor Europene împotriva fraudei şi a altor abateri[18], precum şi cu Regulamentul (CE) nr. 1073/1999 al Parlamentului European şi al Consiliului privind investigaţiile efectuate de Oficiul European Antifraudă (OLAF)[19].

(28) Politica privind proprietatea intelectuală ar trebui să promoveze crearea şi exploatarea cunoştinţelor.

(29) Comisia şi AENEAS ar trebui să ia toate măsurile pregătitoare necesare pentru înfiinţarea întreprinderii comune ENIAC.

(30) Ca urmare a faptului că obiectivul acţiunii propuse, şi anume înfiinţarea întreprinderii comune ENIAC, nu poate fi realizat în mod suficient de către statele membre datorită lipsei unui cadru juridic şi organizaţional adecvat la nivel european şi, prin urmare, poate fi mai bine realizat la nivel comunitar, deoarece numai o acţiune comunitară ar putea stabili un cadru juridic şi de organizare a activităţilor de C&D care să permită regruparea eficientă a resurselor întreprinzătorilor din domeniul C&D, ale Comisiei şi ale administraţiilor naţionale, Comunitatea poate adopta măsuri, în conformitate cu principiul subsidiarităţii prevăzut la articolul 5 din tratat. În conformitate cu principiul proporţionalităţii prevăzut la respectivul articol, prezentul regulament nu depăşeşte acţiunile necesare pentru îndeplinirea acestui obiectiv,

ADOPTĂ PREZENTUL REGULAMENT:

Articolul 1 Înfiinţarea unei întreprinderi comune

1. În scopul punerii în aplicare a iniţiativei tehnologice comune (denumită în continuare „ITC”) privind nanoelectronica, se înfiinţează, pentru o perioadă care se încheie la 31 decembrie 2017, o întreprindere comună în sensul articolului 171 din tratat (denumită în continuare „întreprinderea comună ENIAC”). Această perioadă poate fi prelungită printr-o revizuire a prezentului regulament.

2. Întreprinderea comună ENIAC are personalitate juridică. În statele membre, întreprinderea comună beneficiază de cea mai extinsă capacitate juridică acordată persoanelor juridice conform legislaţiilor naţionale ale respectivelor state. Întreprinderea comună ENIAC poate, în special, să achiziţioneze sau să înstrăineze bunuri mobile şi imobile şi să se constituie parte în proceduri judiciare.Este considerată organizaţie internaţională în sensul articolului 22 litera (c) din Directiva 2004/17/CE şi în sensul articolului 15 litera (c) din Directiva 2004/18/CE.

3. Sediul întreprinderii comune ENIAC este situat la Bruxelles, Belgia.

4. Statutul întreprinderii comune ENIAC este prevăzut în anexă.

Articolul 2Obiective

Întreprinderea comună ENIAC contribuie la punerea în aplicare a celui de-al şaptelea Program-cadru al Comunităţii Europene pentru cercetare, dezvoltare tehnologică şi activităţi demonstrative (2007-2013) şi a temei „Tehnologiile informaţiei şi comunicării” din cadrul programului specific „Cooperare” de punere în aplicare a celui de-al şaptelea Program-cadru (2007-2013) al Comunităţii Europene pentru cercetare, dezvoltare tehnologică şi activităţi demonstrative. În special, întreprinderea comună ENIAC:

2. defineşte şi pune în aplicare o agendă de cercetare în vederea dezvoltării de competenţe-cheie pentru nanoelectronică din diferite sectoare de aplicare, în scopul consolidării competitivităţii şi durabilităţii europene şi al facilitării apariţiei unor noi pieţe şi aplicaţii societale;

3. sprijină activităţile necesare pentru punerea în aplicare a agendei de cercetare (denumite în continuare „activităţi de C&D”), în special prin acordarea de fonduri participanţilor la proiectele selectate în urma unor cereri competitive de propuneri;

4. promovează un parteneriat între sectorul public şi cel privat destinat să mobilizeze şi să concerteze eforturile comunitare, naţionale şi private, să sporească investiţiile generale în C&D în domeniul nanoelectronicii şi să încurajeze colaborarea dintre sectorul public şi cel privat;

5. asigură eficienţa şi durabilitatea ITC privind nanoelectronica;

6. realizează sinergia şi coordonarea eforturilor de C&D europene în domeniul nanoelectronicii, inclusiv integrarea progresivă, în întreprinderea comună ENIAC, a activităţilor aferente acestui domeniu, care sunt în prezent puse în aplicare prin programe interguvernamentale de C&D (EUREKA).

Articolul 3Membri

1. Membrii fondatori ai întreprinderii comune ENIAC sunt:

7. Comunitatea Europeană, reprezentată de Comisie;

8. [… statele membre …];

9. asociaţia AENEAS (denumită în continuare „AENEAS”).

2. Următoarele entităţi pot deveni membre ale întreprinderii comune ENIAC, cu condiţia să subscrie la obiectivele prevăzute la articolul 2:

10. alte state membre şi ţări asociate la cel de-al şaptelea Program-cadru;

11. orice ţară care nu este nici membră a UE, nici candidată la aderare şi nici asociată (denumită în continuare „ţară terţă”) şi care aplică politici sau programe de C&D în domeniul nanoelectronicii;

12. orice persoană juridică ce poate să aducă o contribuţie financiară substanţială la îndeplinirea obiectivelor întreprinderii comune ENIAC.

3. Membrii fondatori menţionaţi la alineatul (1) şi noii membri menţionaţi la alineatul (2) sunt denumiţi în continuare „membri”.

4. Statele membre şi ţările asociate care sunt membre ale întreprinderii comune ENIAC sunt denumite în continuare „state membre ale ENIAC”.

Articolul 4Surse de finanţare

1. Activităţile întreprinderii comune ENIAC sunt finanţate în comun din contribuţiile financiare plătite în tranşe şi din contribuţiile în natură ale membrilor săi, destinate să acopere costurile de funcţionare şi activităţile de C&D.

2. Costurile de funcţionare ale întreprinderii comune ENIAC pe perioada care se încheie la 31 decembrie 2017 sunt suportate din următoarele contribuţii:

13. o contribuţie financiară a AENEAS de până la 20 milioane EUR sau de până la 1% din costul total al proiectelor, luându-se în considerare cifra cea mai mare, dar de maximum 30 milioane EUR;

14. o contribuţie financiară a Comunităţii de până la 10 milioane EUR;

15. contribuţii în natură ale statelor membre ale ENIAC.

3. Activităţile de C&D ale întreprinderii comune ENIAC pe perioada care se încheie la 31 decembrie 2017 sunt suportate din următoarele contribuţii:

16. o contribuţie financiară a Comunităţii de până la 440 milioane EUR pentru finanţarea proiectelor;

17. contribuţii financiare ale statelor membre ale ENIAC, sub formă de angajamente anuale vărsate direct organizaţiilor de C&D care participă la proiectele de C&D;

18. contribuţii în natură ale organizaţiilor de C&D corespunzătoare participării lor la costurile necesare punerii în practică a proiectelor.

4. Contribuţia maximă a Comunităţii la întreprinderea comună ENIAC este de 450 milioane EUR şi este plătită din creditele bugetare alocate temei „Tehnologiile informaţiei şi comunicării” din cadrul programului specific „Cooperare” de punere în aplicare a celui de-al şaptelea Program-cadru.

5. Normele privind contribuţia financiară a Comunităţii se stabilesc printr-un acord general şi prin acorduri financiare anuale care urmează să fie încheiate între Comisie, în numele Comunităţii, şi întreprinderea comună ENIAC.

6. Contribuţiile financiare ale membrilor la întreprinderea comună ENIAC se plătesc în tranşe parţiale.

7. Orice membru nou al întreprinderii comune ENIAC care nu este stat membru sau ţară asociată aduce o contribuţie financiară întreprinderii comune ENIAC.

Articolul 5Organisme

Organismele întreprinderii comune ENIAC sunt:

19. Consiliul director;

20. Consiliul autorităţilor publice;

21. Comitetul pentru industrie şi cercetare;

22. directorul executiv.

Articolul 6Regulament financiar

1. Întreprinderea comună ENIAC adoptă norme financiare specifice, bazate pe principiile Regulamentului (CE, Euratom) nr. 2343/2002. Acestea pot deroga de la respectivul regulament în cazul în care cerinţele specifice de funcţionare a întreprinderii comune ENIAC impun acest lucru şi sub rezerva acordului prealabil al Comisiei.

2. Întreprinderea comună ENIAC are propria structură de audit intern.

Articolul 7Finanţarea activităţilor de C&D

1. Finanţarea publică a proiectelor selectate în urma cererilor de propuneri publicate de întreprinderea comună ENIAC constă în contribuţiile financiare naţionale ale statelor membre ale ENIAC şi/sau contribuţia financiară a întreprinderii comune ENIAC.

2. Contribuţia Comunităţii la întreprinderea comună ENIAC se foloseşte pentru finanţarea proiectelor în urma cererilor competitive de propuneri. Următoarele persoane juridice pot beneficia de o astfel de finanţare:

23. persoanele juridice stabilite în statele membre ale ENIAC care au încheiat un acord de subvenţionare pentru un astfel de proiect cu autorităţile naţionale competente în urma procedurilor de acordare organizate de întreprinderea comună ENIAC;

24. persoanele juridice stabilite în state membre sau ţări asociate care nu sunt membre ale întreprinderii comune ENIAC. În acest caz, respectivele state pot încheia acorduri administrative cu întreprinderea comună ENIAC pentru a facilita participarea societăţilor şi a organizaţiilor lor de C&D din statul lor.

3. În cererile de propuneri lansate şi publicate de întreprinderea comună ENIAC se precizează bugetul total disponibil pentru fiecare cerere. Bugetul respectiv indică sumele alocate la nivel naţional de fiecare stat membru al ENIAC, precum şi suma estimată a contribuţiei financiare a întreprinderii comune ENIAC. În cereri se precizează criteriile de evaluare în raport cu obiectivele cererii.

4. Contribuţia financiară a întreprinderii comune ENIAC la bugetul fiecărei cereri este egală cu 55% din suma totală alocată de statele membre ale ENIAC, cu excepţia cazului în care Consiliul autorităţilor publice decide altfel, la propunerea reprezentantului Comunităţii.

5. Cererile de propuneri, evaluarea şi selectarea propunerilor vor respecta următoarele norme:

25. Cererile de propuneri lansate de întreprinderea comună ENIAC sunt deschise participanţilor stabiliţi în statele membre ale ENIAC şi în orice alt stat membru al Uniunii Europene sau ţară asociată;

26. consorţiile de participanţi la propunerile de proiecte prezentate în urma lansării acestor cereri sunt formate din cel puţin trei entităţi independente stabilite în cel puţin trei state membre ale ENIAC;

27. procesul de evaluare şi selectare garantează că alocarea fondurilor publice ale întreprinderii comune ENIAC respectă principiile excelenţei şi concurenţei;

28. în urma evaluării propunerilor, Comitetul autorităţilor publice stabileşte un clasament al propunerilor pe baza unor criterii clare de evaluare şi a contribuţiei colective a propunerilor la îndeplinirea obiectivelor cererii.

29. Consiliul autorităţilor publice decide cu privire la selectarea propunerilor şi la alocarea de fonduri publice pentru propunerile selectate în limita bugetului disponibil, ţinând seama de eventualele criterii de eligibilitate naţionale. Decizia Consiliului autorităţilor publice are caracter obligatoriu pentru statele membre ale ENIAC şi exclude orice altă procedură de evaluare sau de selectare.

6. Finanţarea proiectelor se realizează în conformitate cu următoarele norme:

30. contribuţia financiară a întreprinderii comune ENIAC pentru participanţii la proiecte constă într-un procent fix din costurile totale pe care le implică punerea în aplicare a proiectului, calculat, după caz, de autorităţile finanţatoare care eliberează acordul de subvenţionare. Acest procent este stabilit anual de către întreprinderea comună ENIAC şi este de maximum 16,7%. Acest procent este egal pentru toţi participanţii la proiectele din cadrul unei anumite cereri de propuneri;

31. Statele membre ale ENIAC stabilesc acorduri de subvenţionare cu participanţii la proiecte în conformitate cu normele naţionale, în special în ceea ce priveşte criteriile de eligibilitate şi alte cerinţe financiare şi juridice necesare. După caz, contribuţiile financiare naţionale ale statelor membre ale ENIAC sunt plătite direct participanţilor la proiecte în conformitate cu acordurile naţionale de subvenţionare. Statele membre ale ENIAC depun toate eforturile necesare pentru a sincroniza stabilirea acordurilor de subvenţionare şi pentru a vărsa la timp contribuţia lor financiară.

Articolul 8Statutul funcţionarilor

1. Statutul funcţionarilor Comunităţilor Europene, Regimul aplicabil celorlalţi agenţi ai Comunităţilor Europene, precum şi normele adoptate de comun acord de către instituţiile Comunităţii Europene în scopul punerii în aplicare a respectivului statut şi a respectivului regim se aplică personalului întreprinderii comune ENIAC şi directorului executiv al acesteia.

2. În ceea ce priveşte personalul, întreprinderea comună ENIAC exercită competenţele conferite autorităţii de desemnare în temeiul Statutului funcţionarilor Comunităţilor Europene, precum şi competenţele conferite autorităţii împuternicite să încheie contracte în temeiul Regimului aplicabil celorlalţi agenţi ai Comunităţilor Europene.

3. Consiliul director adoptă, de comun acord cu Comisia, măsurile necesare de punere în aplicare, în conformitate cu dispoziţiile prevăzute la articolul 110 din Statutul funcţionarilor Comunităţilor Europene şi Regimul aplicabil celorlalţi agenţi ai Comunităţilor Europene.

4. Consiliul director poate adopta dispoziţii prin care să le permită membrilor să detaşeze experţi pe lângă întreprinderea comună ENIAC.

Articolul 9Privilegii şi imunităţi

Protocolul privind privilegiile şi imunităţile Comunităţilor Europene se aplică întreprinderii comune ENIAC şi personalului acesteia.

Articolul 10Răspundere

1. Răspunderea contractuală a întreprinderii comune ENIAC este reglementată de dreptul aplicabil dispoziţiilor contractuale relevante.

2. În cazul răspunderii extracontractuale, în conformitate cu principiile generale comune legislaţiilor statelor membre, întreprinderea comună ENIAC acordă despăgubiri pentru toate prejudiciile provocate de personalul său în exerciţiul funcţiunii sale.

3. Orice plată efectuată de întreprinderea comună ENIAC destinată să acopere răspunderea menţionată la alineatele (1) şi (2), precum şi costurile şi cheltuielile aferente sunt considerate cheltuieli ale întreprinderii comune ENIAC şi sunt suportate din resursele întreprinderii comune ENIAC.

Articolul 11Competenţa Curţii de Justiţie şi dreptul aplicabil

1. Curtea de Justiţie are competenţe în ceea ce priveşte:

32. orice litigiu dintre membri referitor la obiectul prezentului regulament şi/sau statutul menţionat la articolul 1;

33. orice clauză compromisorie prevăzută în acordurile şi contractele încheiate de întreprinderea comună ENIAC;

34. acţiunile formulate împotriva întreprinderii comune ENIAC, inclusiv împotriva deciziilor organismelor sale, în condiţiile prevăzute la articolele 230 şi 232 din tratat;

35. litigii referitoare la despăgubirile acordate pentru prejudiciile cauzate de personalul întreprinderii comune ENIAC în exerciţiul funcţiunii sale.

2. Pentru orice aspect care nu este reglementat de prezentul regulament sau de alte acte comunitare cu putere de lege se aplică legislaţia statului în care se află sediul întreprinderii comune ENIAC.

Articolul 12Rapoarte, evaluări şi descărcare de gestiune

1. Comisia prezintă Parlamentului European şi Consiliului un raport anual cu privire la progresele înregistrate de întreprinderea comună ENIAC.

2. Până la 31 decembrie 2010 şi 31 decembrie 2015 cel târziu, Comisia, asistată de experţi independenţi, realizează evaluări intermediare ale întreprinderii comune ENIAC. Evaluarea are ca obiect calitatea şi eficienţa întreprinderii comune ENIAC, precum şi progresele înregistrate în îndeplinirea obiectivelor stabilite. Comisia comunică Parlamentului European şi Consiliului concluziile respectivei evaluări, însoţite de observaţiile sale.

3. Până la 31 martie 2018, Comisia, asistată de experţi independenţi, realizează o evaluare finală a întreprinderii comune ENIAC. Rezultatele evaluării finale vor fi prezentate Parlamentului European şi Consiliului.

4. Descărcarea de gestiune pentru execuţia bugetului întreprinderii comune ENIAC este acordată de către Parlamentul European, la recomandarea Consiliului şi în conformitate cu o procedură prevăzută de normele financiare ale întreprinderii comune ENIAC.

Articolul 13Protejarea intereselor financiare ale membrilor şi măsuri antifraudă

1. Întreprinderea comună ENIAC se asigură că interesele financiare ale membrilor săi sunt protejate în mod adecvat, realizând sau atribuind responsabilitatea realizării de controale interne şi externe corespunzătoare.

2. În cazul unor nereguli, membrii îşi rezervă dreptul de a recupera sumele cheltuite în mod necuvenit, inclusiv prin reducerea sau suspendarea contribuţiilor ulterioare la întreprinderea comună ENIAC.

3. În scopul combaterii fraudei, corupţiei şi altor activităţi ilegale, se aplică Regulamentul (CE) nr. 1073/1999.

4. Comisia şi/sau Curtea de Conturi pot, după caz, să efectueze controale la faţa locului pe lângă beneficiarii fondurilor întreprinderii comune ENIAC şi agenţii responsabili cu alocarea fondurilor. În acest scop, întreprinderea comună ENIAC se asigură că acordurile şi contractele sale de subvenţionare prevăd dreptul Comisiei şi/sau al Curţii de Conturi de a efectua controalele necesare şi, în cazul constatării unor eventuale nereguli, de a impune sancţiuni descurajatoare şi proporţionale.

5. Oficiul European Antifraudă (OLAF) se bucură de aceleaşi competenţe în ceea ce priveşte întreprinderea comună ENIAC şi personalul acesteia ca cele de care se bucură în ceea ce priveşte serviciile Comisiei. Imediat după înfiinţare, întreprinderea comună aderă la acordul interinstituţional din 25 mai 1999 dintre Parlamentul European, Consiliu şi Comisie privind anchetele interne efectuate de OLAF[20]. Comitetul executiv aprobă respectiva aderare şi adoptă măsurile necesare pentru facilitarea anchetelor interne efectuate de OLAF.

Articolul 14Confidenţialitate

Întreprinderea comună ENIAC asigură protecţia informaţiilor sensibile a căror divulgare ar putea dăuna intereselor membrilor săi.

Articolul 15Proprietate intelectuală

Întreprinderea comună ENIAC adoptă norme de reglementare a diseminării şi utilizării rezultatelor cercetărilor care să garanteze că, în funcţie de situaţie, proprietatea intelectuală care decurge din activităţile de C&D întreprinse în temeiul prezentului regulament este protejată şi că rezultatele cercetărilor sunt utilizate şi diseminate.

Articolul 16Acţiuni pregătitoare

Comisia şi AENEAS întreprind toate acţiunile pregătitoare necesare pentru înfiinţarea întreprinderii comune ENIAC până când organismele acesteia devin funcţionale.

Articolul 17Sprijinul statului gazdă

Între întreprinderea comună ENIAC şi Belgia se încheie un acord de găzduire cu privire la spaţiile pentru birouri, la privilegii şi imunităţi, precum şi la alte tipuri de sprijin pe care Belgia urmează să le ofere întreprinderii comune ENIAC.

Articolul 18

Prezentul regulament intră în vigoare în ziua următoare datei publicării în Jurnalul Oficial al Uniunii Europene .

Prezentul regulament este obligatoriu în toate elementele sale şi se aplică direct în toate statele membre.

Adoptat la Bruxelles,

Pentru Consiliu

Preşedintele

ANEXĂ STATUTUL ÎNTREPRINDERII COMUNE ENIAC

Articolul 1Denumire, sediu, durată şi personalitate juridică

1. Denumirea întreprinderii comune este: „întreprinderea comună ENIAC”.

2. Sediul acesteia se află la Bruxelles, Belgia.

3. Întreprinderea comună ENIAC se înfiinţează de la data publicării prezentului statut în Jurnalul Oficial al Comunităţilor Europene , pe o perioadă care se încheie la 31 decembrie 2017.

4. Această perioadă poate fi prelungită prin modificarea prezentului statut în conformitate cu dispoziţiile articolului 22, ţinând seama de progresele realizate în îndeplinirea obiectivelor întreprinderii comune ENIAC şi cu condiţia ca durabilitatea financiară să fie asigurată.

5. Întreprinderea comună ENIAC are personalitate juridică. În toate statele membre ale Comunităţii Europene are cea mai extinsă capacitate juridică acordată persoanelor juridice în temeiul legislaţiei respectivelor state. Întreprinderea comună ENIAC poate, în special, să achiziţioneze sau să înstrăineze bunuri mobile şi imobile şi să se constituie parte în proceduri judiciare.

Articolul 2Obiective şi sarcini

1. Obiectivul întreprinderii comune ENIAC este să contribuie la punerea în aplicare a celui de-al şaptelea Program-cadru al Comunităţii Europene pentru cercetare, dezvoltare tehnologică şi activităţi demonstrative (2007-2013) şi a temei „Tehnologiile informaţiei şi comunicării” din cadrul programului specific „Cooperare” de punere în aplicare a celui de-al şaptelea Program-cadru (2007-2013) al Comunităţii Europene pentru cercetare, dezvoltare tehnologică şi activităţi demonstrative. În special, întreprinderea comună ENIAC:

36. defineşte şi pune în aplicare o „agendă de cercetare” în vederea dezvoltării de competenţe-cheie pentru nanoelectronică din diferite sectoare de aplicare, în scopul consolidării competitivităţii şi durabilităţii europene şi al facilitării apariţiei unor noi pieţe şi aplicaţii societale. Activităţile de punere în aplicare a agendei de cercetare sunt denumite în continuare „activităţi de C&D”;

37. sprijină punerea în aplicare a activităţilor de C&D, în special prin acordarea de fonduri participanţilor la proiectele selectate[21] în urma unor cereri competitive de propuneri;

38. promovează un parteneriat între sectorul public şi cel privat destinat să mobilizeze şi să concerteze eforturile comunitare, naţionale şi private, să sporească investiţiile generale în C&D în domeniul nanoelectronicii şi să încurajeze colaborarea dintre sectorul public şi cel privat;

39. asigură eficienţa şi durabilitatea ITC privind nanoelectronica;

40. realizează sinergia şi coordonarea eforturilor de C&D europene în domeniul nanoelectronicii, inclusiv integrarea progresivă, în întreprinderea comună ENIAC, a activităţilor aferente acestui domeniu care sunt în prezent puse în aplicare prin programe interguvernamentale de C&D (Eureka).

2. Principalele sarcini ale întreprinderii comune ENIAC sunt următoarele:

41. să asigure instituirea şi gestionarea durabilă a ITC privind nanoelectronica;

42. să stabilească şi să opereze toate adaptările necesare la planul strategic multianual, inclusiv la agenda de cercetare, în conformitate cu articolul 13;

43. să stabilească şi să pună în practică planurile anuale de aplicare în scopul execuţiei planului strategic multianual, în conformitate cu articolul 13;

44. să lanseze cereri de propuneri, să evalueze propunerile şi acorde fonduri pentru proiectele selectate prin proceduri deschise, transparente şi eficiente, în limita fondurilor disponibile;

45. să dezvolte o cooperare strânsă şi să asigure o coordonare cu activităţile, organismele şi părţile interesate europene, naţionale şi transnaţionale, destinată să încurajeze un mediu inovator fertil în Europa, precum şi o mai bună sinergie şi exploatare a rezultatelor cercetării şi dezvoltării în domeniul nanoelectronicii;

46. să monitorizeze progresele realizate în îndeplinirea obiectivelor întreprinderii comune ENIAC şi să facă toate adaptările necesare în funcţie de direcţia dezvoltării înregistrate în perioada de existenţă a acesteia;

47. să gestioneze comunicarea şi diseminarea activităţilor întreprinderii comune ENIAC, sub rezerva obligaţiilor de confidenţialitate;

48. să publice informaţii cu privire la proiecte, inclusiv numele participanţilor, precum şi valoarea contribuţiei financiare a întreprinderii comune ENIAC;

49. să întreprindă orice alte activităţi necesare pentru a atinge obiectivele menţionate la alineatul (1).

Articolul 3Membri

1. Membrii fondatori ai întreprinderii comune ENIAC (denumiţi în continuare „membri fondatori”) sunt:

50. Comunitatea Europeană, reprezentată de Comisie;

51. [… statele membre …];

52. asociaţia AENEAS (denumită în continuare „AENEAS”), o asociaţie înregistrată în temeiul legislaţiei franceze (nr. de înregistrare…), cu sediul oficial la Paris (Franţa), acţionând în calitate de reprezentant al societăţilor şi al altor actori europeni din sectorul cercetării şi dezvoltării activi în domeniul nanoelectronicii din Europa.

2. Următoarele entităţi pot deveni membre ale întreprinderii comune ENIAC, cu condiţia să subscrie la obiectivele prevăzute la articolul 2 alineatul (1):

53. alte state membre şi ţări asociate la cel de-al şaptelea Program-cadru;

54. orice ţară care nu este nici membră a UE, nici candidată la aderare şi nici asociată (denumită în continuare „ţară terţă”) şi care aplică politici sau programe de C&D în domeniul nanoelectronicii;

55. orice altă persoană juridică ce poate să aducă o contribuţie financiară substanţială la îndeplinirea obiectivelor întreprinderii comune ENIAC.

3. Membrii fondatori şi noii membri menţionaţi la alineatul (2) sunt denumiţi în continuare „membri”.

4. Statele membre şi ţările asociate care sunt membre ale întreprinderii comune ENIAC sunt denumite în continuare „statele membre ale ENIAC”. Fiecare stat membru al ENIAC numeşte un reprezentant în cadrul organismelor întreprinderii comune ENIAC şi desemnează entitatea naţională sau entităţile naţionale responsabile de îndeplinirea obligaţiilor sale în ceea ce priveşte punerea în aplicare a activităţilor întreprinderii comune ENIAC.

5. Statele membre ale ENIAC şi Comisia sunt denumite în continuare „autorităţile publice” ale întreprinderii comune ENIAC.

Articolul 4Obţinerea statutului de membru şi modificarea acestuia

1. Orice cerere de obţinere a statutului de nou membru al întreprinderii comune ENIAC se adresează Consiliului director, în conformitate cu articolul 6 alineatul (2) litera (a).

2. Statele membre ale Uniunii Europene sau ţările asociate care nu sunt membre fondatare ai întreprinderii comune ENIAC devin membre după notificarea Consiliului director cu privire la acceptarea în scris a prezentului statut şi a oricărei alte dispoziţii care reglementează funcţionarea întreprinderii comune ENIAC.

3. Consiliul director analizează orice cerere de obţinere a statutului de membru al întreprinderii comune ENIAC adresată de o ţară terţă şi face recomandări Comisiei. Comisia poate propune modificarea prezentului regulament cu privire la aderarea unei ţări terţe în urma încheierii cu succes a negocierilor cu întreprinderea comună ENIAC.

4. Deciziile Consiliului director privind aderarea oricărei alte persoane juridice sau recomandările Consiliului director cu privire la aderarea unor ţări terţe se adoptă ţinând seama de relevanţa şi valoarea adăugată potenţială a solicitantului la îndeplinirea obiectivelor întreprinderii comune ENIAC.

5. Orice membru se poate retrage din întreprinderea comună ENIAC. Retragerea devine valabilă şi irevocabilă în termen de şase luni de la data notificării celorlalţi membri, după care fostul membru va fi eliberat de orice altă obligaţie decât cele deja existente înainte de data retragerii sale.

Articolul 5Organismele întreprinderii comune ENIAC

Organismele întreprinderii comune ENIAC sunt:

56. Consiliul director;

57. Consiliul autorităţilor publice;

58. Comitetul pentru industrie şi cercetare;

59. directorul executiv.

Articolul 6Consiliul director

1. Componenţă şi proces decizional

60. Consiliul director este format din reprezentanţii întreprinderii comune ENIAC şi preşedintele Comitetului pentru industrie şi cercetare.

61. Fiecare membru al întreprinderii comune ENIAC îşi desemnează reprezentanţii şi un delegat şef, care va avea drept de vot în cadrul Consiliului director, în numele membrului respectiv. Preşedintele Comitetului pentru industrie şi cercetare nu are drept de vot.

62. AENEAS şi autorităţile publice au drepturi egale de vot, care se ridică în total la cel puţin 90% din numărul total de voturi. Ponderea iniţială a voturilor este de 50% pentru AENEAS şi 50% pentru autorităţile publice.

63. Ponderea voturilor autorităţilor publice se stabileşte anual, proporţional cu fondurile pe care le-au acordat proiectelor din ultimele două exerciţii financiare. Comisia deţine cel puţin 10% din voturi.

64. În primul exerciţiu financiar şi în exerciţiile financiare ulterioare în care două sau mai puţine state membre ale ENIAC au acordat în exerciţiile financiare anterioare fonduri publice pentru proiecte, Comisia deţine o treime din voturile corespunzătoare autorităţilor publice. Cele două treimi rămase se distribuie în mod egal între statele membre ale ENIAC.

65. Drepturile de vot ale oricărui nou membru care nu este nici stat membru al Uniunii Europene, nici ţară asociată, sunt stabilite de Consiliul director înainte de aderarea respectivului membru la întreprinderea comună ENIAC.

66. Deciziile se adoptă cu o majoritate de cel puţin 75% din voturi, cu excepţia cazului în care prezentul statut prevede în mod explicit altfel. Comunitatea are drept de veto cu privire la toate deciziile adoptate de Comitet în ceea ce priveşte utilizarea contribuţiei sale financiare, metodologia de evaluare a contribuţiilor în natură, orice modificare a prezentului statut şi regulamentul financiar al întreprinderii comune ENIAC.

67. Reprezentanţii nu sunt personal răspunzători pentru acţiunile pe care le întreprind în calitate de reprezentanţi în Consiliul director.

2. Rol şi sarcini

Consiliul director răspunde integral de operaţiunile întreprinderii comune ENIAC şi supraveghează punerea în aplicare a activităţilor sale.

În special, Consiliul director:

68. analizează cererile şi stabileşte sau recomandă modificări ale statutului de membru, în conformitate cu articolul 4;

69. decide cu privire la anularea statutului de membru al oricărui membru care nu îşi îndeplineşte obligaţiile şi nu remediază această situaţie într-un termen rezonabil stabilit de directorul executiv, sub rezerva dispoziţiilor tratatului care asigură conformitatea cu dreptul comunitar;

70. aprobă regulamentul financiar al întreprinderii comune ENIAC, în conformitate cu articolul 12 din prezentul statut;

71. adoptă modificările propuse ale statutului, în conformitate cu articolul 22;

72. aprobă planul strategic multianual, inclusiv agenda de cercetare;

73. supraveghează ansamblul de activităţi ale întreprinderii comune ENIAC;

74. supraveghează progresele realizate în punerea în aplicare a planului strategic multianual;

75. aprobă planul anual de aplicare şi planul anual de buget, inclusiv schema de personal;

76. aprobă raportul anual de activitate, conturile anuale şi bilanţul;

77. numeşte, demite sau înlocuieşte directorul executiv, îndrumă directorul executiv şi monitorizează modul în care directorul executiv îşi îndeplineşte sarcinile;

78. îşi asumă responsabilitatea pentru atribuirea adecvată a competenţelor prevăzute la articolul 185 alineatul (3) din Regulamentul (CE, Euratom) nr. 1605/2002 şi încredinţate auditorului intern al Comisiei;

79. adoptă măsurile necesare de punere în aplicare a statutului funcţionarilor întreprinderii comune ENIAC, în conformitate cu articolul 17;

80. creează comitete sau grupuri de lucru care să îndeplinească sarcini specifice, după cum se dovedeşte a fi necesar;

81. adoptă regulamentul de procedură în conformitate cu alineatul (3) din prezentul articol;

82. atribuie orice sarcină care nu este atribuită în mod specific unuia dintre celelalte organisme ale întreprinderii comune ENIAC.

3. Regulament de procedură

83. Consiliul director se reuneşte cel puţin de două ori pe an, în mod normal la sediul întreprinderii comune ENIAC.

84. Reuniunile Consiliului director sunt prezidate de preşedintele Comitetului pentru industrie şi cercetare.

85. Cu excepţia cazului în care Consiliul director decide altfel, directorul executiv participă la reuniuni.

86. Până la adoptarea regulamentului de procedură de către Consiliul director, membrii sunt convocaţi să participe la reuniuni de către Comisie.

87. Cvorumul Consiliului director este constituit din Comisie, AENEAS şi cel puţin trei state membre ale ENIAC.

Articolul 7Consiliul autorităţilor publice

1. Componenţă şi proces decizional

88. Consiliul autorităţilor publice este format din reprezentanţii autorităţilor publice ale întreprinderii comune ENIAC.

89. Fiecare autoritate publică îşi desemnează reprezentanţii şi un delegat şef, care vor avea drept de vot în cadrul Consiliului autorităţilor publice.

90. O treime din drepturile de vot din cadrul Consiliului autorităţilor publice îi revin Comunităţii; cele două treimi rămase se distribuie celorlalţi membri ai Consiliului autorităţilor publice, anual, proporţional cu contribuţia lor financiară la activităţile întreprinderii comune ENIAC din respectivul an, în conformitate cu articolul 10 alineatul (5) şi în limita unui plafon fix pentru fiecare membru de 50% din numărul total de voturi în cadrul Consiliului.

91. În cazul în care mai puţin de trei state membre ale ENIAC au comunicat directorului executiv contribuţia lor financiară în conformitate cu articolul 10 alineatul (5), Comunitatea deţine o treime din voturi, iar cele două treimi rămase se distribuie în mod egal între statele membre ale ENIAC.

92. Deciziile se adoptă cu o majoritate de cel puţin 60% din numărul total de voturi.

93. Reprezentantul Comunităţii are drept de veto cu privire la toate chestiunile referitoare la utilizarea contribuţiei sale la întreprinderea comună ENIAC.

2. Rol şi sarcini

Consiliul autorităţilor publice:

94. se asigură că principiile echităţii şi transparenţei sunt corect aplicate la alocarea de fonduri publice participanţilor la proiecte;

95. la propunerea Comitetului pentru industrie şi cercetare, aprobă programul anual de lucru, inclusiv bugetele disponibile pentru cererile de propuneri;

96. aprobă regulamentul de procedură pentru cererile de propuneri, pentru evaluarea şi selectarea propunerilor şi pentru monitorizarea proiectelor;

97. la propunerea reprezentantului Comunităţii, decide cu privire la contribuţia financiară a întreprinderii comune ENIAC la bugetul cererilor de propuneri;

98. aprobă iniţierea cererilor de propuneri;

99. aprobă selectarea propunerilor de proiecte care să primească fonduri publice în urma cererilor de propuneri;

100. la propunerea reprezentantului Comunităţii, decide cu privire la procentul din contribuţia financiară a întreprinderii comune ENIAC menţionată la articolul 15 alineatul (5) litera (a) pentru participanţii la proiectele selectate în urma cererilor de propuneri într-un anumit an;

101. adoptă regulamentul de procedură în conformitate cu alineatul (3) din prezentul articol.

3. Regulament de procedură

102. Consiliul autorităţilor publice se reuneşte de cel puţin de două ori pe an, în mod normal la sediul întreprinderii comune ENIAC.

103. Consiliul autorităţilor publice alege un preşedinte.

104. Până la adoptarea regulamentului de procedură de către Consiliul autorităţilor publice, membrii sunt convocaţi să participe la reuniuni de către Comisie.

105. Cvorumul Consiliului autorităţilor publice este constituit din Comisie şi cel puţin trei state membre ale ENIAC.

Articolul 8 - Comitetul pentru industrie şi cercetare

1. Componenţă

106. AENEAS desemnează membrii Comitetului pentru industrie şi cercetare.

107. Comitetul pentru industrie şi cercetare este format din cel mult 25 de membri.

2. Rol şi sarcini

Comitetul pentru industrie şi cercetare:

108. elaborează proiectul de plan strategic multianual, inclusiv prin stabilirea şi actualizarea agendei de cercetare, şi îl prezintă Consiliului director în vederea aprobării;

109. pregăteşte proiectul de program anual de lucru, inclusiv propunerile privind conţinutul cererilor de propuneri care urmează să fie lansate de întreprinderea comună ENIAC;

110. elaborează propuneri cu privire la strategia în domeniul tehnologiei, cercetării şi inovaţiei a întreprinderii comune ENIAC;

111. elaborează propuneri de activităţi privind crearea unor medii inovatoare deschise, promovarea participării IMM, elaborarea de standarde într-un cadru de transparenţă şi de liberă participare, cooperarea internaţională, diseminarea şi relaţiile publice;

112. acordă consultanţă celorlalte organisme cu privire la orice chestiuni referitoare la planificarea şi funcţionarea programelor de cercetare şi dezvoltare, la încurajarea parteneriatelor şi la mobilizarea resurselor din Europa, în vederea îndeplinirii obiectivelor întreprinderii comune ENIAC;

113. în cazul în care este necesar, desemnează grupuri de lucru sub coordonarea generală a unuia sau mai multor membri ai Comitetului pentru industrie şi cercetare, în vederea îndeplinirii sarcinilor menţionate anterior;

114. adoptă regulamentul de procedură în conformitate cu alineatul (3) din prezentul articol.

3. Regulament de procedură

115. Comitetul pentru industrie şi cercetare se reuneşte de cel puţin de două ori pe an.

116. Comitetul pentru industrie şi cercetare alege un preşedinte.

117. Până la adoptarea regulamentului de procedură de către Comitetul pentru industrie şi cercetare, membrii sunt convocaţi să participe la reuniuni de către AENEAS.

Articolul 9 – Directorul executiv

1. Directorul executiv este directorul general responsabil cu gestiunea zilnică a întreprinderii comune ENIAC şi, de asemenea, reprezentantul legal al acesteia. Directorul executiv îşi îndeplineşte sarcinile în mod independent şi răspunde în faţa Consiliului director. Directorul exercită faţă de personal competenţele prevăzute la articolul 8 alineatul (2) din regulamentul Consiliului de înfiinţare a întreprinderii comune ENIAC.

2. Directorul executiv este numit de Consiliul director dintr-o listă de candidaţi propusă de Comisie, pe o perioadă de maximum trei ani. După evaluarea rezultatelor obţinute de directorul executiv, Consiliul director îi poate prelungi mandatul, o singură dată şi pe o perioadă de maximum patru ani.

3. Rolul şi sarcinile directorului executiv sunt următoarele:

118. să pregătească planul anual de aplicare şi planul anual de buget, în colaborare cu Comitetul pentru industrie şi cercetare, şi să le prezinte Consiliului director în vederea aprobării;

119. să supravegheze organizarea generală şi executarea tuturor activităţilor necesare pentru punerea în aplicare a planului anual de aplicare în cadrul prezentului statut şi conform normelor prevăzute de acesta, precum şi a deciziilor ulterioare adoptate de Consiliul director şi Consiliul autorităţilor publice;

120. să pregătească raportul anual de activitate, conturile anuale şi bilanţul şi să le prezinte Consiliului director în vederea aprobării;

121. să prezinte Consiliul director, în vederea aprobării, propuneri cu privire la funcţionarea internă a întreprinderii comune ENIAC;

122. să prezinte Consiliului autorităţilor publice, în vederea aprobării, propuneri privind regulamentul de procedură pentru cererile de propuneri lansate de întreprinderea comună ENIAC, inclusiv evaluarea proiectului de propunere aferent şi procesul de selectare;

123. să gestioneze procedura de lansare a cererilor de propuneri, procesul de evaluare şi selectare a propunerilor de proiecte şi procesul de negociere a acordurilor de subvenţionare a proiectelor selectate, precum şi să asigure monitorizarea periodică ulterioară şi continuarea proiectelor în cadrul mandatului conferit de Consiliul autorităţilor publice;

124. să încheie acorduri de subvenţionare pentru punerea în aplicare a activităţilor de C&D prevăzute la articolele 14 şi 15, precum şi contracte de bunuri şi servicii necesare funcţionării întreprinderii comune ENIAC prevăzute la articolul 16;

125. să autorizeze toate plăţile datorate de întreprinderea comună ENIAC;

126. să elaboreze şi să pună în aplicare măsurile şi acţiunile necesare pentru evaluarea progreselor realizate de întreprinderea comună ENIAC în îndeplinirea obiectivelor sale, inclusiv monitorizarea şi auditarea independentă în scopul evaluării eficienţei şi rezultatelor întreprinderii comune ENIAC;

127. să organizeze analize de proiect şi audituri tehnice pentru evaluarea rezultatelor în domeniul cercetării şi dezvoltării şi să prezinte Consiliului director rezultatele generale;

128. să execute audituri financiare asupra participanţilor la proiecte, în mod direct sau prin intermediul autorităţilor publice naţionale, în conformitate cu regulamentul financiar al întreprinderii comune ENIAC;

129. să negocieze condiţiile de aderare a noilor membri ai întreprinderii comune ENIAC, în numele şi în limitele mandatului Consiliului director;

130. să întreprindă orice alte acţiuni necesare pentru îndeplinirea cu succes a obiectivelor întreprinderii comune ENIAC care nu au fost prevăzute în planul anual de aplicare, în limitele şi condiţiile stabilite de Consiliul director;

131. să convoace reuniunile Consiliului director şi ale Consiliului autorităţilor publice şi, după caz, să participe la respectivele reuniuni în calitate de observator;

132. să furnizeze Consiliului director orice informaţii solicitate de acesta;

133. să prezinte Consiliului director propuneri privind organigrama secretariatului;

134. să îşi asume întreaga responsabilitate a deciziilor de gestionare a personalului întreprinderii comune ENIAC;

135. să elaboreze rapoarte de evaluare a riscurilor şi de analiză a gestionării riscurilor şi să propună Consiliului director orice măsură de precauţie pe care întreprinderea comună ENIAC ar trebui să o ia pentru a-şi îndeplini obligaţiile.

4. Sub responsabilitatea directorului executiv se înfiinţează un secretariat care să îl asiste în îndeplinirea tuturor sarcinilor sale, inclusiv prin:

136. asigurarea de servicii de secretariat pentru organismele întreprinderii comune ENIAC;

137. asigurarea de asistenţă operaţională pentru evaluarea propunerilor şi monitorizarea proiectelor, inclusiv asistenţă în organizarea cererilor de propuneri, a analizelor de proiect şi a auditurilor tehnice;

138. elaborarea şi gestionarea unui sistem contabil şi de audit intern adecvat;

139. sarcini financiare, inclusiv plata contribuţiilor financiare ale întreprinderii comune ENIAC către participanţii la proiecte;

140. asistenţă în ceea ce priveşte activităţile de comunicare, precum relaţiile publice, activităţile de publicare şi diseminare şi organizarea de evenimente;

141. gestionarea invitaţiilor de participare la licitaţie pentru cererea de bunuri/servicii a întreprinderii comune ENIAC, în conformitate cu regulamentul financiar al întreprinderii comune ENIAC.

5. Pentru realizarea sarcinilor cu caracter nefinanciar ale secretariatului, întreprinderea comună ENIAC poate contracta prestatori de servicii externi. Respectivele contracte se încheie în conformitate cu dispoziţiile regulamentului financiar al întreprinderii comune ENIAC.

Articolul 10 – Surse de finanţare

1. Toate resursele întreprinderii comune ENIAC sunt destinate realizării obiectivelor prevăzute la articolul 2 din prezentul statut.

2. Resursele întreprinderii comune ENIAC înscrise în bugetul său au în componenţa lor următoarele elemente:

142. contribuţiile membrilor la costurile de funcţionare, cu excepţia celor menţionate la alineatul (4) litera (c);

143. o contribuţie a Comunităţii pentru finanţarea activităţilor de C&D;

144. orice venituri obţinute de întreprinderea comună ENIAC;

145. orice alte contribuţii şi venituri.

Orice dobândă generată de contribuţiile plătite de membri este considerată venit al întreprinderii comune ENIAC.

3. Orice persoană juridică ce nu este membru poate contribui, în natură sau în numerar, la resursele întreprinderii comune ENIAC, conform clauzelor şi condiţiilor negociate de directorul executiv în numele Consiliului director şi în limita mandatului conferit de acesta.

4. Costurile de funcţionare[22] ale întreprinderii comune ENIAC pe perioada care se încheie la 31 decembrie 2017 sunt suportate de membrii săi:

146. AENEAS aduce o contribuţie de până la 20 milioane EUR sau de până la 1% din costul total al proiectelor, luându-se în considerare cifra cea mai mare, dar de maximum 30 milioane EUR;

147. Comunitatea contribuie cu până la 10 milioane EUR;

148. statele membre ale ENIAC contribuie în natură la cheltuielile de funcţionare prin facilitarea punerii în aplicare a proiectelor şi prin acordarea de fonduri publice în conformitate cu articolele 14 şi 15;

149. contribuţiile Comunităţii şi ale AENEAS sunt disponibile în conformitate cu dispoziţiile planul anual de buget relevant. În funcţie de necesităţile financiare ale întreprinderii comune, contribuţiile se plătesc în tranşe.

5. Activităţile de C&D ale întreprinderii comune ENIAC pe perioada care se încheie la 31 decembrie 2017 sunt finanţate prin:

150. o contribuţie financiară a Comunităţii de până la 440 milioane EUR pentru finanţarea proiectelor;

151. contribuţii financiare ale statelor membre ale ENIAC, care se ridică în total la de cel puţin 1,8 ori valoarea contribuţiei financiare a Comunităţii. Aceste contribuţii financiare sunt plătite participanţilor la proiecte în conformitate cu dispoziţiile articolelor 14 şi 15. În fiecare an, statele membre ale ENIAC comunică directorului executiv, până la o dată stabilită de Consiliul director, angajamentele financiare naţionale rezervate cererilor de propuneri care urmează să fie lansate de întreprinderea comună ENIAC, ţinând seama de sfera activităţilor de C&D sprijinite care fac obiectul cererilor;

152. contribuţii în natură aduse de organizaţiile din sectorul cercetării şi dezvoltării care participă la proiecte, corespunzătoare participării lor la cheltuielile necesare pentru realizarea proiectelor. Contribuţia lor totală din perioada de existenţă a întreprinderii comune ENIAC este mai mare sau egală cu contribuţia autorităţilor publice.

6. Contribuţiile financiare ale membrilor la întreprinderea comună ENIAC se plătesc în tranşe, în conformitate cu dispoziţiile planului anual de buget.

7. În cazul în care un membru al întreprinderii comune ENIAC nu îşi îndeplineşte angajamentele cu privire la contribuţia financiară convenită pe care o are de plătit pentru întreprinderea comună ENIAC, directorul executiv convoacă o reuniune a Consiliului director pentru a decide dacă restul membrilor ar trebui să anuleze statutul de membru al membrului care nu şi-a îndeplinit obligaţiile sau dacă se impune luarea unei alte măsuri până ce acesta îşi îndeplineşte obligaţiile.

8. Întreprinderea comună ENIAC este proprietara tuturor activelor generate sau transferate în scopul îndeplinirii obiectivelor sale prevăzute la articolul 2, cu excepţia cazului în care se prevede altfel.

Articolul 11 – Exerciţiu financiar

Exerciţiul financiar corespunde anului calendaristic.

Articolul 12 – Regulament financiar

1. Regulamentul financiar al întreprinderii comune ENIAC este adoptat de Consiliul director.

2. Regulamentul financiar se bazează pe principiile regulamentului financiar cadru[23] şi cuprinde dispoziţii privind planificarea şi execuţia bugetului întreprinderii comune ENIAC. Regulamentul financiar poate deroga de la regulamentul financiar cadru în cazul în care cerinţele specifice de funcţionare a întreprinderii comune ENIAC impun acest lucru şi sub rezerva acordului prealabil al Comisiei.

3. Descărcarea de gestiune pentru execuţia bugetului întreprinderii comune ENIAC este acordată de către Parlamentul European, la recomandarea Consiliului şi în conformitate cu o procedură prevăzută de regulamentul financiar al întreprinderii comune ENIAC.

Articolul 13 – Planificare şi raportare

1. Planul strategic multianual descrie strategia şi planurile de îndeplinire a obiectivelor întreprinderii comune ENIAC, inclusiv a agendei de cercetare.

2. Programul anual de lucru descrie domeniul şi bugetul cererilor de propuneri necesare pentru a pune în aplicare agenda de cercetare într-un anumit an.

3. Planul anual de aplicare descrie planul de execuţie a tuturor activităţilor întreprinderii comune ENIAC pentru un anumit an, inclusiv cererile de propuneri planificate şi acţiunile care trebuie puse în aplicare prin invitaţii de participare la licitaţie. Planul anual de aplicare este prezentat Consiliului director de către directorul executiv împreună cu planul anual de buget.

4. Planul anual de buget: în fiecare an, directorul executiv prezintă Consiliului director un proiect preliminar de plan anual de buget care cuprinde o previziune a cheltuielilor anuale pentru următorii doi ani, precum şi schema de personal. În cadrul previziunii, veniturile şi cheltuielile estimative pentru primul dintre cei doi ani sunt stabilite într-un mod suficient de detaliat pentru a răspunde nevoilor procedurilor bugetare interne ale fiecărui membru cu privire la contribuţia sa financiară la întreprinderea comună ENIAC. Directorul executiv furnizează Consiliului director toate informaţiile suplimentare necesare în acest scop.Membrii Consiliul director comunică directorului executiv observaţiile cu privire la proiectul preliminar de plan anual de buget şi, în special, cu privire la resursele şi cheltuielile estimative pentru anul următor. Ţinând seama de observaţiile primite de la membrii Consiliul director, directorul executiv pregăteşte proiectul de plan anual de buget pentru anul următor, în colaborare cu Comitetul pentru industrie şi cercetare. Înainte de data de 1 septembrie a fiecărui an, directorul executiv prezintă Consiliului director planul anual de buget în vederea aprobării.Consiliul director al întreprinderii comune ENIAC adoptă planul anual de buget şi planul anual de aplicare pentru un anumit an până la data de 31 octombrie a anului precedent.

5. Raportul anual de activitate prezintă progresele înregistrate de întreprinderea comună ENIAC în decursul fiecărui an calendaristic, în special în raport cu planul strategic multianual şi planul anual de aplicare corespunzătoare anului în cauză.Directorul executiv prezintă raportul anual de activitate împreună cu conturile anuale şi bilanţul.

6. În termen de două luni de la încheierea fiecărui exerciţiu financiar, conturile provizorii ale întreprinderii comune sunt prezentate Comisiei şi Curţii de Conturi a Comunităţilor Europene („Curtea de Conturi”). Până la data de 15 iunie următoare încheierii fiecărui exerciţiu financiar, Curtea de Conturi formulează observaţii cu privire la conturile provizorii ale întreprinderii comune.

7. În anul următor, conturile anuale aferente exerciţiului financiar sunt trimise contabilului Comisiei, în termenele limită stabilite prin regulamentul financiar cadru, astfel încât contabilul Comisiei să le poată centraliza în conturile anuale ale CE. Conturile anuale ale întreprinderii comune trebuie pregătite şi auditate în conformitate cu normele contabile ale CE adoptate de contabilul Comisiei.

Articolul 14 – Punerea în aplicare a activităţilor de C&D

1. Întreprinderea comună ENIAC sprijină activităţile de C&D prin lansarea de cereri competitive de propuneri, printr-o evaluare şi selectare independentă a propunerilor, prin alocarea de fonduri publice propunerilor selectate şi prin finanţarea proiectelor.

2. Întreprinderea comună ENIAC încheie acorduri de subvenţionare cu participanţii la proiecte în scopul punerii în aplicare a proiectelor. Aceste acorduri de subvenţionare se referă la şi se bazează, după caz, pe acordurile naţionale de subvenţionare corespunzătoare menţionate la articolul 15 alineatul (5) litera (b).

3. Pentru a permite punerea în aplicare a proiectelor şi acordarea de fonduri publice, întreprinderea comună ENIAC încheie acorduri administrative cu entităţile naţionale desemnate în acest scop de statele membre ale ENIAC, în conformitate cu regulamentul financiar al întreprinderii comune ENIAC.

4. Statele membre ale Uniunii Europene sau ţările asociate care nu sunt membre ale întreprinderii comune ENIAC pot încheia acorduri similare cu întreprinderea comună ENIAC.

5. Întreprinderea comună ENIAC stabileşte procedurile de supraveghere şi control al activităţilor de C&D, inclusiv dispoziţiile privind monitorizarea şi auditarea tehnică a proiectelor. Statele membre ale ENIAC nu solicită o altă monitorizare şi alte rapoarte de audit tehnic decât cele solicitate de întreprinderea comună ENIAC.

Articolul 15 - Finanţarea proiectelor

1. Finanţarea publică a participanţilor la proiecte constă în contribuţiile financiare naţionale ale statelor membre ale întreprinderii comune ENIAC şi/sau contribuţia financiară a întreprinderii comune ENIAC. Orice ajutor public acordat în temeiul prezentei iniţiative nu trebuie să aducă atingere normelor de procedură şi normelor materiale aplicabile ajutoarelor de stat.

2. În cererile de propuneri lansate şi publicate de întreprinderea comună ENIAC se precizează bugetul total disponibil pentru fiecare cerere. Bugetul respectiv indică sumele alocate la nivel naţional de fiecare stat membru al ENIAC, precum şi suma contribuţiei financiare a întreprinderii comune ENIAC. În cereri se precizează criteriile de evaluare în raport cu obiectivele cererii.

3. Contribuţia financiară a întreprinderii comune ENIAC la bugetul fiecărei cereri este egală cu 55% din suma totală alocată de statele membre ale ENIAC, cu excepţia cazului în care Consiliul autorităţilor publice decide altfel, la propunerea reprezentantului Comunităţii.

4. Cererile de propuneri, evaluarea şi selectarea propunerilor

153. Cererile de propuneri lansate de întreprinderea comună ENIAC sunt deschise participanţilor stabiliţi în statele membre ale ENIAC şi în orice alt stat membru al Uniunii Europene sau ţară asociată.

154. Consorţiile de participanţi la propunerile de proiecte prezentate în urma lansării acestor cereri sunt formate din cel puţin trei entităţi independente[24] stabilite în cel puţin trei state membre ale ENIAC.

155. Procesul de evaluare şi selectare garantează că alocarea fondurilor publice ale întreprinderii comune ENIAC respectă principiile excelenţei şi concurenţei[25].

156. În urma evaluării propunerilor, Comitetul autorităţilor publice stabileşte un clasament al propunerilor pe baza unor criterii clare de evaluare şi a contribuţiei colective a propunerilor la îndeplinirea obiectivelor cererii.

157. Consiliul autorităţilor publice decide cu privire la selectarea propunerilor şi la alocarea de fonduri publice pentru propunerile selectate în limita bugetului disponibil, ţinând seama de eventualele criterii de eligibilitate naţionale. Decizia Consiliului autorităţilor publice are caracter obligatoriu pentru statele membre ale ENIAC şi exclude orice altă procedură de evaluare sau de selectare.

5. Finanţarea proiectelor

158. Contribuţia financiară a întreprinderii comune ENIAC pentru participanţii la proiecte se acordă ca procent din costurile totale[26] pe care le implică punerea în aplicare a proiectului. Acest procent este stabilit anual de către Consiliul autorităţilor publice şi este de maximum 16,7%. Acest procent este egal pentru toţi participanţii la proiectele din cadrul unei anumite cereri de propuneri.

159. Statele membre ale ENIAC stabilesc acorduri de subvenţionare cu participanţii la proiecte în conformitate cu normele naţionale, în special în ceea ce priveşte criteriile de eligibilitate şi alte cerinţe financiare şi juridice necesare. După caz, contribuţiile financiare naţionale ale statelor membre ale ENIAC sunt plătite direct participanţilor la proiecte în conformitate cu acordurile naţionale de subvenţionare. Statele membre ale ENIAC depun toate eforturile necesare pentru a sincroniza stabilirea acordurilor de subvenţionare şi pentru a vărsa la timp contribuţia lor financiară.

Articolul 16 – Contracte de bunuri şi servicii

Întreprinderea comună ENIAC stabileşte toate procedurile şi mecanismele adecvate de punere în aplicare, supraveghere şi control al contractelor de bunuri şi servicii încheiate, necesare funcţionării întreprinderii comune ENIAC.

Articolul 17 – Resurse de personal

1. Personalul este stabilit într-o schemă de personal prevăzută în planul anual de buget.

2. Membrii personalului întreprinderii comune ENIAC sunt agenţi temporari şi agenţi contractuali şi beneficiază de contracte cu durată determinată care pot fi reînnoite o singură dată, pe o perioadă de maximum şase ani.

3. Toate cheltuielile cu personalul sunt suportate de întreprinderea comună ENIAC.

4. Orice membru al întreprinderii comune ENIAC sau ţara gazdă îi poate propune directorului executiv să detaşeze membri ai personalului său pe lângă secretariatul întreprinderii comune ENIAC.

Articolul 18 – Răspundere, asigurare

1. Răspunderea contractuală a întreprinderii comune ENIAC este reglementată de dispoziţiile contractuale pertinente şi de dreptul aplicabil acordului sau contractului în cauză.

2. În cazul răspunderii extracontractuale, în conformitate cu principiile generale comune legislaţiilor statelor membre, întreprinderea comună ENIAC acordă despăgubiri pentru toate prejudiciile provocate de personalul său în exerciţiul funcţiunii.

3. Orice plată efectuată de întreprinderea comună ENIAC destinată să acopere răspunderea menţionată la alineatele (1) şi (2), precum şi costurile şi cheltuielile aferente sunt considerate cheltuieli ale întreprinderii comune ENIAC şi sunt suportate din resursele întreprinderii comune ENIAC.

4. Întreprinderea comună ENIAC este unicul responsabil pentru îndeplinirea obligaţiilor sale.

5. Întreprinderea comună ENIAC nu poartă responsabilitatea obligaţiilor financiare ale membrilor săi. De asemenea, întreprinderea comună ENIAC nu poartă nicio responsabilitate în cazul în care un stat membru al ENIAC nu îşi îndeplineşte obligaţiile care decurg din cererile de propuneri lansate de întreprinderea comună ENIAC.

6. Membrii nu poartă responsabilitatea obligaţiilor financiare ale întreprinderii comune ENIAC. Răspunderea financiară a membrilor este o răspundere internă exclusiv în ceea ce priveşte întreprinderea comună ENIAC şi se limitează la angajamentul lor de a contribui la resurse în conformitate cu articolul 10 alineatul (2).

7. Răspunderea financiară a întreprinderii comune ENIAC în ceea ce priveşte datoriile sale se limitează la contribuţiile aduse de membri la cheltuielile de funcţionare în conformitate cu articolul 10 alineatul (2).

8. Întreprinderea comună ENIAC subscrie şi menţine o asigurare adecvată.

Articolul 19 – Conflict de interese

Întreprinderea comună ENIAC evită orice conflict de interese în îndeplinirea activităţilor sale.

Articolul 20 – Protejarea intereselor financiare

1. Întreprinderea comună ENIAC efectuează controale la faţa locului şi audituri financiare pe lângă beneficiarii fondurilor publice ale întreprinderii comune ENIAC. Aceste controale şi audituri pot fi efectuate fie direct de către întreprinderea comună ENIAC, fie de statele membre ale ENIAC, în numele acesteia.

2. Comisia sau Curtea Europeană de Conturi poate, după caz, să efectueze controale la faţa locului pe lângă beneficiarii fondurilor întreprinderii comune ENIAC şi agenţii responsabili cu alocarea fondurilor. În acest scop, întreprinderea comună ENIAC se asigură că acordurile şi contractele sale de subvenţionare prevăd dreptul Comisiei şi al Curţii de Conturi de a efectua controalele necesare şi, în cazul constatării unor eventuale nereguli, de a impune sancţiuni descurajatoare şi proporţionale.

3. Oficiul European Antifraudă (OLAF), înfiinţat prin Decizia 1999/352/CE, CECO, Euratom a Comisiei, se bucură de aceleaşi competenţe în ceea ce priveşte întreprinderea comună ca cele de care se bucură în ceea ce priveşte serviciile Comisiei. Imediat după înfiinţare, întreprinderea comună aderă la acordul interinstituţional din 25 mai 1999 dintre Parlamentul European, Consiliu şi Comisie privind anchetele interne efectuate de OLAF. Consiliul director aprobă respectiva aderare şi adoptă măsurile necesare pentru facilitarea anchetelor interne efectuate de OLAF.

Articolul 21 - Lichidare

1. Întreprinderea comună ENIAC se lichidează la încheierea perioadei prevăzute la articolul 1 alineatul (3).

2. Procedura de lichidare se declanşează în mod automat în cazul în care Comisia îşi retrage participarea la întreprinderea comună ENIAC.

3. În scopul derulării procedurilor de lichidare a întreprinderii comune ENIAC, Consiliul director numeşte unul sau mai mulţi lichidatori care se conformează deciziilor sale.

4. În momentul lichidării sale, întreprinderea comună ENIAC returnează statului gazdă toate elementele de sprijin material puse la dispoziţie de ţara gazdă în conformitate cu acordul de găzduire menţionat la articolul 24.

5. Atunci când toate activele materiale au fost returnate în conformitate cu alineatul (4), orice alte active sunt folosite pentru a acoperi obligaţiile întreprinderii comune ENIAC şi costurile aferente lichidării sale. Orice surplus sau deficit este distribuit sau acoperit de către membrii existenţi la data lichidării, proporţional cu contribuţia efectivă a acestora la întreprinderea comună ENIAC.

6. Activele rămase sunt distribuite membrilor existenţi la data lichidării proporţional cu contribuţia efectivă a acestora la întreprinderea comună ENIAC.

7. Se organizează o procedură ad hoc pentru asigurarea unei gestionări adecvate a oricăror acorduri de subvenţionare şi a oricăror contracte de bunuri şi servicii încheiate de întreprinderea comună ENIAC, a căror durată de valabilitate este mai lungă decât cea a întreprinderii comune ENIAC.

Articolul 22 – Modificări ale statutului

1. Prezentul statut al întreprinderii comune ENIAC intră în vigoare în urma aprobării sale de către membrii fondatori în cadrul primei reuniuni a Consiliului director.

2. Orice membru al întreprinderii comune ENIAC poate prezenta Consiliului director o propunere de modificare a prezentului statut.

3. Propunerile de modificare a statutului sunt aprobate de Consiliul director în conformitate cu dispoziţiile articolului 6 şi prezentate Comisiei pentru a lua o decizie în acest sens.

4. Fără a aduce atingere alineatului (3), orice modificare propusă a articolului 1 alineatul (3), a articolului 4 alineatul (3), a articolului 10 alineatul (4) litera (b) şi a articolului 10 alineatul (5) litera (a) este c